b'\n_START_ARTICLE_\nNuada\n_START_PARAGRAPH_\nNuada tai Nuadu eli Nuada Airgetl\xc3\xa1m (Nuada hopeak\xc3\xa4si) on jumala ja kuningas Irlannin kelttil\xc3\xa4isess\xc3\xa4 mytologiassa. H\xc3\xa4n on muun muassa auringon, nuoruuden, kauneuden, runouden, aseiden ja sodank\xc3\xa4ynnin jumala. Nuada kuului jumalten Tuatha D\xc3\xa9 Danann -heimoon, ja h\xc3\xa4nell\xc3\xa4 oli voittamaton miekka, yksi Tuatha D\xc3\xa9 Danannin nelj\xc3\xa4st\xc3\xa4 suuresta aarteesta. _NEWLINE_Nuada menetti Mag Tuiredin ensimm\xc3\xa4isess\xc3\xa4 taistelussa k\xc3\xa4tens\xc3\xa4 ja joutui luopumaan kuninkuudestaan, koska raajarikon ei katsottu sopivan kuninkaaksi. Nuadan tilalle valittiin Bres. Nuadan veli, parantajajumala Dian Cecht, teki veljelleen uuden hopeisen k\xc3\xa4den. Sill\xc3\xa4 v\xc3\xa4lin Bresist\xc3\xa4 oli tullut tyranni, ja h\xc3\xa4net ajettiin maanpakoon. Nuada sai Dian Cechtin pojalta Miachilta lihaa ja verta olevan k\xc3\xa4den ja palasi sen j\xc3\xa4lkeen kuninkaaksi. My\xc3\xb6hemmin kuoleman jumala Balor tappoi Nuadan.'